Tristesas atonzinas

S’ispozan sas piantas, una como
una posca. Sas fozzas poverinas
sind’andana che zente senza domo
tra cresuras e ludu de pischinas.

Sun grogas e lezzeras; che pabiru
sònana s’una a s’atera gioghende
cun su entu, in lestru e breve giru
e poi tra su ludu boltulende.

Comente passat lestra dogni cosa!
Est pagu tempus chi subra s’altura
fit dogni terra d’ilde gloriosa
e como ite silenziu e tristura.

Deo ando in custas vias tortas
de sa muntagna, isculto de sos rios
sa oghe forte e sun sos bisos mios
frazigados comente fozas mortas.